Imtella' Settembru 4, 2021 - Aġġornata 4 Ta' Settembru, 2021 5:16pm Rapport: Antonia Micallef Id-Dipartiment tal-Protezzjoni Ċivili nvesta f'riżorsi umani u tagħmir għas-sezzjoni tal-bugħaddasa biex ikun imħejji għal emerġenzi taħt wiċċ l-ilma. Dalgħodu, fiċ-Ċirkewwa, id-dipartiment għamel eżerċizzju ta' simulazzjoni fejn tella minn qiegħ il-baħar persuna u vettura li spiċċat fl-ilma. Il-vettura li ntużat fl-eżerċizzju ma kellhiex magna u kienet imnaddfa miż-żjut biex ma tniġġiżx. Id-Dipartiment tal-Protezzjoni Ċivili għandu ħaddiema mħarġa biex jintervjenu f'każi ta' vetturi li jispiċċaw fil-baħar b'nies maqbuda fihom. Id-Direttur tad-Dipartiment, Emanuel Psaila, qal li r-riżorsi umani tat-taqsima tal-bugħaddasa ssaħħu għal 30 persuna li huma mħarrġa f'dan ix-xogħol. Spjega li t-taqsima għandha t-tagħmir meħtieġ biex twettaq dawn l-operazzjonijiet ta' salvataġġ, saħansitra drone li jintuża taħt l-ilma. B'dan id-drone, il-ħaddiema jkunu jistgħu jifhmu aħjar is-sitwazzjoni taħt il-baħar qabel jinżlu l-għaddasa waqt li minn fuq l-art l-uffiċjali jkunu jistgħu jsegwu l-operazzjoni li tkun għaddejja taħt l-ilma u jassistu minnufih skont il-ħtieġa. Id-drone għandu dawl li jgħin f'operazzjonijiet mal-lejl. "Dan l-investiment qed isir biex inħaddmu teknoloġija u qabel nesponu lill-ħaddiema għall-periklu nevalwaw u nassessjaw is-sitwazzjoni mill-art, tibgħat id-drone, jassessja s-sitwazzjoni f'qiegħ il-baħar f'dan il-każ, naraw x'perikli hemm u mbagħad jinżlu l-bugħaddasa biex intellgħu l-casualty u mbagħad wara tellajna l-karozza." Is-Sur Psaila qal li d-Dipartiment investa f'tagħmir ieħor għal din it-taqsima. "Investiment fil-protective clothing, fid-drone, fil-vannijiet, li dalwaqt jiġu inawgurati, żewġ vannijiet appost għalihom u b'kollox apparti l-maintanance, għax mhux li tixtri biss imma trid iżżomm l-upkeep tal-apparat, investejna 'l fuq minn €200,000." Preżenti għall-eżerċizzju ta' simulazzjoni fiċ-Ċirkewwa, il-Ministru għall-Intern Byron Camilleri li qal li dan hu investiment biex isalva ħajjiet ta' nies li jispiċċaw fil-baħar bil-karozza u kemm jista' jkun malajr itellgħu wkoll il-vetturi li jaqgħu biex jonqos it-tniġġiż tal-baħar miż-żejt u l-fjuwil.